रिटायर डॉक्टर की सेवाएं लेना बंद, अस्पताल में परेशान होने लगे मरीज
कालाबाजार स्थित शहरी प्राथमिक चिकित्सा केन्द्र के हालातों में सुधार नहीं हो पा रहा है। अस्पताल सिर्फ एक संविदा डाक्टर के भरोसे संचालित है। हर दिन 100 से ज्यादा मरीज इलाज के लिए आते हैं। दो साल बाद भी अस्पताल में पीने के पानी और टायलेट का प्रबंध नहीं हो सका है।
काला बाजार स्थित पुराना अस्पताल परिसर में दो साल पहले प्राथमिक चिकित्सा केन्द्र की शुरूआत हुई थी। जल्द-बाजी में शुरू हुए अस्पताल में उस समय सेवानिवृत्त डाॅ. बीएल शर्मा की सेवाएं प्रबंधन द्वारा ली गई। उस समय एक और डाक्टर की पदस्थापना केन्द्र पर करने की बात प्रबंधन द्वारा कही गई थी। अस्पताल में दो एएनएम, एक फार्मासिस्ट तथा एक वार्ड बाय की सेवाएं भी ली जा रही हंै। अस्पताल दोपहर 12 बजे से शाम 6 बजे के बीच खुलता है। शुरूआती डेढ़ साल तक अस्पताल का संचालन सेवानिवृत्त डाक्टर के भरोसे ही होता रहा था। जो दोपहर में 3 से शाम 5 बजे तक सेवाएं देते थे। इस कारण सुबह के समय आने वाले मरीजों को तीन घंटे तक डाॅक्टर का इंतजार करना पड़ता था। तीन महीने में प्रबंधन द्वारा इस अस्पताल में एक संविदा डाॅ. एसएस गौतम की नियुक्ति कर दी गई। जो वर्तमान में सेवा दे रहे है। लोगों को उम्मीद थी कि एक और डाक्टर के आने से अस्पताल की व्यवस्थाओं में सुधार होगा लेकिन हुआ उल्टा। जो सेवानिवृत्त डाक्टर अस्पताल में सेवा दे रहे थे प्रबंधन ने उनकी सेवाएं लेना बंद कर दिया। इस कारण अब एक बार फिर मरीजों को डाक्टर की कमी झेलना पड़ रही है। संविदा डाक्टर श्री गौतम को केन्द्र के अलावा राजीव गांधी स्मृति चिकित्सालय में भी सेवा देना पड़ती है। जब वे वहां पर होते हैं तो केन्द्र पर आने वाले मरीजों को उनका इंतजार करना पड़ता है।
सुविधाओं के अभाव में अनुपयोगी साबित हो रहा है शहर का स्वास्थ्य केंद्र।
मेरा सिरोंज अभियान से जुड़ा था फंड
अस्पताल से नगर की दूरी ज्यादा होने की वजह से नागरिकों की मांग पर प्राथमिक चिकित्सा केन्द्र की शुरूआत दो साल पहले तत्कालीन एसडीएम चंद्रमोहन ठाकुर ने की थी। उन्होंने मेरा सिरोंज अभियान के तहत एकत्रित फंड से पुराना अस्पताल परिसर का नवीनीकरण करवा कर इस केन्द्र की शुरूआत की। नपा द्वारा परिसर में टीनशेड निर्माण तथा बाउंड्रीवाल का निर्माण करवाया गया। केन्द्र की शुरूआत को लेकर कांग्रेस और भाजपा द्वारा अपने-अपने स्तर पर दावे तो किए गए लेकिन सुविधा विस्तार को लेकर अब कोई भी आगे नहीं आ रहा।
न पानी है और न ही है टायलेट का प्रबंध
अस्पताल में आने वाले मरीजों को डाक्टर का लंबा इंतजार करना पड़ता है। इस इंतजार के बीच उन्हें चिकित्सा केन्द्र पर पीने के लिए शुद्ध पानी भी नहीं मिलता। पानी के लिए उन्हें अस्पताल के बाहर लगे हैंडपंप पर जाना पड़ता है। गर्मी में हैंडपंप भी दम तोड़ देता है। इधर दो साल बाद भी अस्पताल में प्रसाधन की व्यवस्था नहीं हो सकी है। परिसर के पीछे बाथरूम बना है लेकिन उसका दरवाजा गायब है। प्रसाधन सुविधा नहीं होने की वजह से यहां आने वाली महिला मरीजों को सबसे ज्यादा असुविधा का सामना करना पड़ता है।
शीघ्र ही पानी और टायलेट का प्रबंध होगा
प्राथमिक चिकित्सा केन्द्र पर डा. बीएल शर्मा का अनुबंध 31 दिसंबर को समाप्त हो गया है। उनके स्थान पर ही डा. एसएस गौतम का अपॉइंटमेंट हुआ है। केन्द्र पर पानी और टायलेट की समस्या की जानकारी मुझे है। शीघ्र ही दोनों सुविधाएं उपलब्ध करवा दी जाएंगी। विवेक अग्रवाल, बीएमओ, सिरोंज
स्वास्थ्य विभाग नहीं दे रहा ध्यान, अब सिर्फ एक संविदा डॉक्टर ही दे रहे हैं सेवाएं
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva